

RAPPORT TAL-KUMMISSJONI

L-Irlanda  
  
Rapport imħejji f’konformità mal-Artikolu 126(3) tat-Trattat dwar il-Funzjonament tal-Unjoni Ewropea

**1. Introduzzjoni**

Fl-20 ta’ Marzu 2020, il-Kummissjoni adottat Komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir.  Il-klawżola, kif inhu stipulat fl-Artikoli 5(1), 6(3), 9(1) u 10(3) tar-Regolament (KE) 1466/97 u l-Artikoli 3(5) u 5(2) tar-Regolament (KE) 1467/97, tiffaċilita l-koordinazzjoni tal-politiki baġitarji fi żminijiet ta’ tnaqqis qawwi fir-ritmu ekonomiku. Fil-Komunikazzjoni tagħha, il-Kummissjoni qablet mal-Kunsill fil-fehma tagħha li, minħabba t-tnaqqis fir-ritmu ekonomiku qawwi li mistenni li jirriżulta mit-tifqigħa tal-COVID-19, il-kundizzjonijiet attwali jippermettu l-attivazzjoni tal-klawżola. Fit-23 ta’ Marzu 2020, il-Ministri tal-Finanzi tal-Istati Membri qablu mal-valutazzjoni tal-Kummissjoni. L-attivazzjoni tal-klawżola liberatorja ġenerali tippermetti għal tluq temporanju mill-perkors ta’ aġġustament lejn l-objettiv baġitarju fi żmien medju, sakemm dan ma jipperikolax is-sostenibbiltà fiskali fi żmien medju. Għall-parti korrettiva, il-Kunsill jista’ jiddeċiedi wkoll, fuq rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Dan jippermetti li l-Istati Membri jitbiegħdu mir-rekwiżiti baġitarji li normalment japplikaw filwaqt li jippermetti lill-Kummissjoni u lill-Kunsill li jwettqu l-miżuri ta’ koordinazzjoni tal-politika meħtieġa fil-qafas tal-Patt.

Id-*data* nnotifikata mill-awtoritajiet Irlandiżi fil-31 ta’ Marzu 2020 u sussegwentement ivvalidata mill-Eurostat[[1]](#footnote-2) turi li l-bilanċ tal-amministrazzjoni pubblika fl-Irlanda laħaq iż-0,4 % tal-PDG fl-2019, filwaqt li d-dejn gross tal-amministrazzjoni pubblika kien ta’ 58,8 % tal-PDG. Skont il-Programm ta’ Stabbiltà tal-2020, l-Irlanda qed tippjana defiċit ta’ 7,4 % tal-PDG fl-2020, filwaqt li d-dejn huwa ppjanat li jkun ta’ 69,1 % tal-PDG.

Id-defiċit ippjanat għall-2020 jipprevedi evidenza *prima facie* tal-eżistenza ta’ defiċit eċċessiv kif definit mill-Patt ta’ Stabbiltà u Tkabbir.

F’dan l-isfond, għalhekk, il-Kummissjoni ħejjiet dan ir-rapport, li janalizza l-konformità tal-Irlanda mal-kriterju tad-defiċit tat-Trattat. Il-kriterju tad-dejn jista’ jitqies li ġie ssodisfat hekk kif il-proporzjon tad-dejn fl-2019 kien taħt il-valur referenzjarju tat-Trattat ta’ 60 % tal-PDG. Ir-rapport iqis il-fatturi rilevanti kollha u jikkunsidra kif xieraq ix-xokk ekonomiku kbir marbut mal-pandemija tal-COVID-19.

**Tabella 1. Defiċit u dejn tal-amministrazzjoni pubblika (% tal-PDG)**

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | 2016 | 2017 | 2018 | 2019 | 2020  COM | 2021  COM |
| Kriterju tad-defiċit | Bilanċ tal-amministrazzjoni pubblika | -0,7 | -0,3 | 0,1 | 0,4 | -5,6 | -2,9 |
| Kriterju tad-dejn | Dejn gross tal-amministrazzjoni pubblika | 73,8 | 67,7 | 63,5 | 58,8 | 66,4 | 66,7 |

Sors: Eurostat, Tbassir tar-rebbiegħa 2020 tal-Kummissjoni Ewropea

2. Kriterju tad-defiċit

Fuq il-bażi tal-Programm ta’ Stabbiltà tal-2020, id-defiċit tal-amministrazzjoni pubblika tal-Irlanda fl-2020 huwa ppjanat li jilħaq is-7,4 % tal-PDG, ferm 'il fuq u bl-ebda mod qrib il-valur referenzjarju tat-Trattat ta’ 3 % tal-PDG.

L-eċċess ippjanat fuq il-valur referenzjarju tat-Trattat fl-2020 huwa eċċezzjonali, minħabba li jirriżulta minn tnaqqis qawwi fir-ritmu ekonomiku. Filwaqt li jitqies l-impatt tal-pandemija tal-COVID-19, it-tbassir tar-rebbiegħa 2020 tal-Kummissjoni jipprevedi tnaqqis fil-PDG reali ta’ 7,9 % għall-2020.

L-eċċess ippjanat fuq il-valur referenzjarju tat-Trattat ikun temporanju fuq il-bażi tat-tbassir tar-rebbiegħa 2020 tal-Kummissjoni. Madankollu, dawk il-projezzjonijiet huma mdawra b’livell eċċezzjonalment għoli ta’ inċertezza.

Kollox ma’ kollox, id-defiċit ippjanat tal-2020 huwa 'l fuq u mhux qrib il-valur referenzjarju ta’ 3 % tal-PDG stabbilit fit-Trattat. L-eċċess ippjanat huwa kkunsidrat bħala eċċezzjonali għall-finijiet tat-Trattat u tal-Patt ta’ Stabbiltà u Tkabbir, filwaqt li n-natura tal-eċċess qed titqies attwalment bħala waħda temporanja. Għalhekk, l-analiżi tissuġġerixxi li *prima facie* l-kriterju tad-defiċit kif definit fit-Trattat u fir-Regolament (KE) Nru 1467/97 mhuwiex issodisfat.

3. Fatturi rilevanti

L-Artikolu 126(3) tat-Trattat jistipula li, jekk Stat Membru ma jissodisfax il-ħtiġijiet ta’ wieħed minn dawn il-kriterji jew tat-tnejn li huma, il-Kummissjoni jkollha tħejji rapport. Dan ir-rapport irid “jqis ukoll jekk id-defiċit tal-Gvern ikunx jeċċedi n-nefqa tal-Gvern f’investiment u jqis il-fatturi l-oħra kollha rilevanti, inkluża l-pożizzjoni ekonomika u tal-estimi għall-futur medju tal-Istat Membru”.

Dawn il-fatturi huma ċċarati iktar fl-Artikolu 2(3) tar-Regolament (KE) Nru 1467/97, li jistipula wkoll li “kwalunkwe fattur ieħor li, fl-opinjoni tal-Istat Membru kkonċernat, huwa rilevanti sabiex tkun ivvalutata b’mod komprensiv il-konformità mal-kriterji tad-defiċit u d-dejn li l-Istat Membru ressaq quddiem il-Kunsill u l-Kummissjoni” jeħtieġ li jingħata l-kunsiderazzjoni dovuta.

Kif speċifikat fl-Artikolu 2(4) tar-Regolament (KE) Nru 1467/97, fir-rigward tal-konformità mal-kriterju tad-defiċit fl-2020, billi l-proporzjon tad-dejn pubbliku għall-PDG huwa ppjanat li jeċċedi l-valur referenzjarju ta’ 60 % fl-2020 u l-kundizzjoni doppja ma tintlaħaqx – jiġifieri li d-defiċit jibqa’ qrib il-valur referenzjarju u li l-eċċess tiegħu fuq il-valur referenzjarju jkun temporanju – dawn il-fatturi rilevanti ma jistgħux jitqiesu fil-passi li jwasslu għad-deċiżjoni dwar l-eżistenza ta’ defiċit eċċessiv fuq il-bażi tal-kriterju tad-defiċit għall-Irlanda.

Fis-sitwazzjoni attwali, fattur addizzjonali ewlieni li jrid jitqies fir-rigward tal-2020 huwa l-impatt ekonomiku tal-pandemija tal-COVID-19, li għandha impatt sostanzjali ħafna fuq is-sitwazzjoni baġitarja u li tirriżulta f’perspettiva inċerta ħafna. Il-pandemija wasslet ukoll għall-attivazzjoni tal-klawżola liberatorja ġenerali.

**3.1. Il-pandemija tal-COVID-19**

Il-pandemija tal-COVID-19 wasslet għal xokk ekonomiku kbir li qed ikollu impatt negattiv sinifikanti madwar l-Unjoni Ewropea kollha. Il-konsegwenzi għat-tkabbir tal-PDG se jiddependu kemm fuq kemm se ddum il-pandemija kif ukoll fuq il-miżuri li ttieħdu mill-awtoritajiet nazzjonali f’livell Ewropew u dinji biex titnaqqas il-firxa tagħha, jiġu protetti l-kapaċitajiet ta’ produzzjoni u tiġi appoġġata d-domanda aggregata. L-Istati Membri diġà adottaw jew qed jadottaw miżuri baġitarji biex iżidu l-kapaċità tas-sistemi tas-saħħa tagħhom u jipprovdu l-għajnuna liċ-ċittadini u lis-setturi partikolarment milquta. Ġew adottati wkoll miżuri ta’ appoġġ ta’ likwidità sinifikanti u garanziji oħra. Soġġetti għal informazzjoni aktar dettaljata, l-awtoritajiet kompetenti tal-istatistika jridu jeżaminaw jekk dawk il-miżuri jinvolvux impatt immedjat fuq il-bilanċ tal-amministrazzjoni pubblika jew le. Flimkien mat-tnaqqis fl-attività ekonomika, dawn il-miżuri se jikkontribwixxu għal pożizzjonijiet ta’ defiċit u ta’ dejn tal-amministrazzjoni pubblika sostanzjalment ogħla.

**3.2 Il-pożizzjoni ekonomika fi żmien medju**

Il-PDG reali tal-Irlanda kiber b’5,5 % fl-2019 u daħal fl-2020 fuq bażi soda, kemm bid-domanda domestika kif ukoll bl-esportazzjonijiet netti li sejrin tajjeb. Il-pandemija hija mistennija li taffettwa bosta setturi tal-ekonomija. Din is-sena, kemm il-konsum privat kif ukoll l-investiment huma mistennija li jonqsu. B’kuntrast, l-esportazzjonijiet netti huma mistennija li jkunu pożittivi, parzjalment xprunati minn ammont ta’ reżiljenza tal-esportazzjoni minħabba s-sehem kbir ta’ prodotti farmaċewtiċi u mediċi fl-esportazzjonijiet Irlandiżi. Skont it-tbassir tar-rebbiegħa 2020 tal-Kummissjoni, l-ekonomija tal-Irlanda hija mbassra li tiċkien b’madwar 8 % fl-2020. Dan huwa fattur mitiganti fil-valutazzjoni tal-konformità tal-Irlanda mal-kriterju tad-defiċit fl-2020.

L-inċertezza dwar il-prospettiva makroekonomika tal-Irlanda hija partikolarment għolja, b’riskji relatati mat-tul ta’ żmien mhux magħruf tal-pandemija u l-miżuri ta’ lockdown fl-Irlanda u fis-sħab kummerċjali ewlenin tagħha, kif ukoll il-bidliet fl-imġiba li din il-pandemija se tipprovoka. L-inċertezza hija aggravata minn fatturi speċifiċi għall-Irlanda, bħal bidliet fl-ambjent fiskali internazzjonali. Barra minn hekk, l-Irlanda hija partikolarment affettwata mir-relazzjoni futura bejn l-Unjoni Ewropea u r-Renju Unit. L-operazzjonijiet ta’ kumpaniji multinazzjonali li joperaw fl-Irlanda għadhom diffiċli biex jitbassru u jistgħu jaffettwaw iċ-ċifri tal-PDG fi kwalunkwe direzzjoni.

**3.3 Il-pożizzjoni baġitarja fi żmien medju**

Fuq il-bażi tad-*data* tal-eżitu u t-tbassir tar-rebbiegħa 2020 tal-Kummissjoni, l-Irlanda kienet konformi mal-objettiv baġitarju ta’ żmien medju tagħha fl-2019.

Ġie rreġistrat surplus tal-amministrazzjoni pubblika ta’ 0,4 % tal-PDG fl-2019, fl-isfond ta’ ekonomija li qed tiffjorixxi, u li wassal għal żidiet qawwija fid-dħul mit-taxxa u mill-kontribuzzjonijiet tas-sigurtà soċjali u tnaqqis kontinwu fil-piż tal-interessi.

L-Irlanda adottat firxa ta’ miżuri biex tipprovdi appoġġ u solliev lid-djar u lis-setturi partikolarment milquta, li ammontaw għal madwar 2,3% tal-PDG.

Skont it-tbassir tar-rebbiegħa 2020 tal-Kummissjoni, fl-2020 huwa previst defiċit tal-amministrazzjoni pubblika ta’ 5,6 % tal-PDG. Dan huwa dovut għall-operazzjonijiet ta’ stabbilizzaturi awtomatiċi u miżuri fiskali diskrezzjonarji meħuda mill-Gvern b’reazzjoni għall-pandemija — b’impatt fuq id-defiċit ta’ madwar 2,0 % tal-PDG. Ir-riskji għall-perspettiva fiskali fi żmien medju huma sinifikanti. Huma marbuta mal-inċertezza fir-rigward tad-daqs finali tal-espansjoni fiskali biex jiġu miġġielda l-kriżi u l-bidliet possibbli fl-ambjent tat-tassazzjoni internazzjonali.

**3.4. Il-pożizzjoni tad-dejn tal-amministrazzjoni pubblika fi żmien medju**

Skont it-tbassir tar-rebbiegħa 2020 tal-Kummissjoni, id-dejn tal-amministrazzjoni pubblika huwa mistenni li jiżdied minn 58,8 % tal-PDG fl-2019 għal 66,4 % fl-2020.

L-analiżi tas-sostenibbiltà tad-dejn ġiet aġġornata fuq il-bażi tat-tbassir tar-rebbiegħa 2020 tal-Kummissjoni. B’mod ġenerali, il-valutazzjoni tas-sostenibbiltà tad-dejn tindika li l-pożizzjoni tad-dejn tibqa’ sostenibbli fi żmien‑medju, li tqis ukoll il-fatturi ta’ mitigazzjoni importanti marbuta mal-profil tad-dejn. B’mod partikolari, filwaqt li l-pożizzjoni tad-dejn tal-Gvern marret għall-agħar minħabba l-kriżi tal-COVID-19, il-proporzjon tad-dejn mal-PDG fil-linja bażi huwa mistenni li jkun fuq trajettorja sostenibbli (li qed tonqos) fiż-żmien medju.[[2]](#footnote-3).

**Graff 1: Il-proporzjon tad-dejn pubbliku għall-PDG, l-Irlanda,% tal-PDG**

**Sors:** Is-servizzi tal-Kummissjoni

***3.5 Fatturi oħra ppreżentati mill-Istat Membru***

Fit-18 ta’ Mejju 2020, l-awtoritajiet Irlandiżi ttrażmettew ittra bil-fatturi rilevanti f’konformità mal-Artikolu 2(3) tar-Regolament (KE) Nru 1467/97. L-analiżi ppreżentata fit-taqsimiet preċedenti diġà tkopri b’mod wiesa’ l-fatturi ewlenin ippreżentati mill-awtoritajiet. Fatturi addizzjonali li għadhom mhumiex imsemmija hawn fuq, huma marbuta mal-isforz tal-Irlanda biex issaħħaħ il-finanzi pubbliċi tagħha fis-snin preċedenti, billi tmexxi l-bilanċi pożittivi tal-baġit nominali u tistabbilixxi l-fond prekawzjonarju (Rainy Day Fund).

4. Konklużjonijiet

Skont il-Programm ta’ Stabbiltà, id-defiċit nominali tal-amministrazzjoni pubblika tal-Irlanda fl-2020 huwa ppjanat li jiżdied b’7,4 % tal-PDG, 'il fuq u mhux qrib il-valur referenzjarju tat-Trattat ta’ 3 % tal-PDG. L-eċċess ippjanat fuq il-valur referenzjarju huwa kkunsidrat bħala eċċezzjonali u attwalment qed jitqies bħala wieħed temporanju.

Skont it-Trattat u l-Patt ta’ Stabbiltà u Tkabbir, dan ir-rapport eżamina wkoll fatturi rilevanti.

Kif speċifikat fl-Artikolu 2(4) tar-Regolament (KE) Nru 1467/97, rigward il-konformità mal-kriterju tad-defiċit tal-2020, billi l-proporzjon tad-dejn pubbliku għall-PDG huwa ppjanat li jeċċedi l-valur referenzjarju ta’ 60 % fl-2020 u l-kundizzjoni doppja ma tintlaħaqx – jiġifieri li d-defiċit jibqa’ qrib il-valur referenzjarju u li l-eċċess tiegħu ogħla mill-valur referenzjarju huwa temporanju – dawn il-fatturi rilevanti ma jistgħux jitqiesu fil-passi li jwasslu għad-deċiżjoni dwar l-eżistenza ta’ defiċit eċċessiv abbażi tal-kriterju tad-defiċit fl-Irlanda.

B’mod ġenerali, l-analiżi tissuġġerixxi li l-kriterju tad-defiċit kif definit fit-Trattat u fir-Regolament (KE) Nru 1467/1997 mhuwiex issodisfat.

1. https://ec.europa.eu/eurostat/documents/2995521/10294648/2-22042020-AP-EN.pdf/6c8f0ef4-6221-1094-fef7-a07764b0369f [↑](#footnote-ref-2)
2. Il-linja bażi hija msejsa fuq it-tbassir tar-rebbiegħa 2020 tal-Kummissjoni. Lil hinn mill-2021, qed jiġi preżunt aġġustament gradwali tal-politika fiskali, konsistenti mal-oqfsa ta’ koordinazzjoni u ta’ sorveljanza ekonomika u fiskali tal-UE. It-tkabbir reali tal-PDG huwa pprojettat skont l-hekk imsejħa metodoloġija EPC/OGWG T+10. B’mod partikolari, it-tkabbir attwali tal-PDG (reali) huwa xprunat mit-tkabbir potenzjali tiegħu u huwa affettwat minn kwalunkwe aġġustament fiskali addizzjonali kkunsidrat (permezz tal-multiplikatur fiskali). L-inflazzjoni mistennija li tikseb konverġenza gradwali ta’ 2 %. Is-suppożizzjonijiet tar-rati tal-imgħax huma stabbiliti f’konformità mal-aspettattivi tas-suq finanzjarju. Fix-xenarju sfavorevoli, huma preżunti rati tal-imgħax ogħla (sa 500 bps) u tkabbir tal-PDG aktar baxx (b’-0,5 pp.), fir-rigward tal-linja bażi (matul il-perjodu ta’ projettazzjoni). [↑](#footnote-ref-3)